Document ID: 32006R0110

ΚΑΝΟΝΙΣΜΌΣ (ΕΚ) αριθ. 110/2006 ΤΗΣ ΕΠΙΤΡΟΠΉΣ
της 23ης Ιανουαρίου 2006
περί μεταβατικών μέτρων σχετικά με τις άδειες εξαγωγής όσον αφορά τις εξαγωγές ελαιολάδου της Κοινότητας προς τις τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκή Κοινότητας,
τον κανονισμό (ΕΚ) αριθ. 865/2004 του Συμβουλίου, της 29ης Απριλίου 2004, σχετικά με την κοινή οργάνωση της αγοράς ελαιολάδου και επιτραπέζιων ελιών και την τροποποίηση του κανονισμού (ΕΟΚ) αριθ. 827/68 (1), και ιδίως το άρθρο 24 παράγραφος 2,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1345/2005 της Επιτροπής, της 16ης Αυγούστου 2005, για τις λεπτομέρειες εφαρμογής του καθεστώτος των αδειών εξαγωγής στον τομέα του ελαιολάδου (2), καταργήθηκε από την 1η Νοεμβρίου 2005 ο κανονισμός (ΕΚ) αριθ. 2543/95 της Επιτροπής, της 30ής Οκτωβρίου 1995, περί ειδικών λεπτομερειών εφαρμογής του καθεστώτος των πιστοποιητικών εξαγωγής στον τομέα του ελαιολάδου (3).
(2)
Ορισμένες άδειες που χορηγήθηκαν σύμφωνα με το άρθρο 1 του κανονισμού (ΕΚ) αριθ. 2543/95 και των οποίων η διάρκεια ισχύος επεκτείνεται πέραν της 1ης Νοεμβρίου 2005 δεν χρησιμοποιήθηκαν στο σύνολό τους ή εν μέρει. Οι δεσμεύσεις που συνδέονται με τις άδειες αυτές θα πρέπει να τηρηθούν επί ποινή απωλείας της συσταθείσας εγγύησης. Δεδομένου ότι οι δεσμεύσεις αυτές έχουν καταστεί άνευ αντικειμένου, πρέπει να επιτραπεί η άρση τους και η αποδέσμευση των συσταθεισών εγγυήσεων.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ελαιολάδου και επιτραπέζιων ελιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά τις άδειες εξαγωγής που χορηγήθηκαν βάσει του κανονισμού (ΕΚ) αριθ. 2543/95, αποδεσμεύονται οι συσταθείσες εγγυήσεις, κατόπιν αιτήσεως των ενδιαφερομένων, υπό τον όρο ότι:
-
η διάρκεια ισχύος των δεν έχει ακόμη λήξει την 1η Νοεμβρίου 2005,
-
έως την ανωτέρω ημερομηνία δεν έχουν χρησιμοποιηθεί καθόλου ή χρησιμοποιήθηκαν μόνο εν μέρει.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Νοεμβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιανουαρίου 2006.

Labels: 3
17